Πασχαλόψωμο αρωματισμένο με μαχλέπι
Στο Πασχαλόψωμο, το αυγό το βάζουν στην ορθή γωνία γιατί έτσι θεωρούν ότι δεν σταυρώνουν τον Χριστό «Αυτό είναι έθιμο που το είχαν και στη Σμύρνη» λέει ο Νίκος Μάζης.
900 γρ. αλεύρι για όλες τις χρήσεις, 300 γρ. αλεύρι για τσουρέκι, 20 γρ. αλάτι, 100 γρ. ζάχαρη, 10 γρ. μαχλέπι σε σκόνη, 50 γρ. βούτυρο αγελάδας, λιωμένο, 4 αυγά, 250 γρ. γιαούρτι αγελάδας, πλήρες, 250 ml χλιαρό νερό, 50 γρ. νωπή μαγιά, θρυμματισμένη, λίγο αλεύρι, για πασπάλισμα, σουσάμι, για πασπάλισμα
Κοσκινίζουμε τα δύο άλευρα στον κάδο του μίξερ και προσθέτουμε το αλάτι, τη ζάχαρη, το μαχλέπι, το βούτυρο, τα αυγά, το γιαούρτι και το νερό. Ζυμώνουμε με τον γάντζο, μέχρι να ενωθούν τα υλικά. Προσθέτουμε πασπαλιστά τη θρυμματισμένη μαγιά και συνεχίζουμε το ζύμωμα για περίπου 10 λεπτά, μέχρι να φτιάξουμε μια ζύμη μαλακή. Αν χρειαστεί, προσθέτουμε λίγο ακόμα νερό. Εναλλακτικά, ζυμώνουμε υπομονετικά με τα χέρια μέχρι να προκύψει μια ζύμη λεία και μαλακή. Πασπαλίζουμε τη ζύμη με αλεύρι (ή την αλείφουμε με λίγο λάδι), σκεπάζουμε καλά τον κάδο με πετσέτα και αφήνουμε σε μέρος χλιαρό για περίπου 45 λεπτά, μέχρι να διπλασιαστεί σε όγκο (οι χρόνοι αναμονής εξαρτώνται από τη θερμοκρασία περιβάλλοντος).Χωρίζουμε τη ζύμη στη μέση. Από το κάθε κομμάτι παίρνουμε τα 2/3 της ζύμης και την πλάθουμε σε χοντρό κορδόνι, το οποίο τυλίγουμε σε κουλούρα με διάμετρο 20 εκ., αφήνοντας ένα μικρό κενό στο κέντρο (που θα καλυφθεί από τα λεπτότερα κορδόνια ζύμης στη συνέχεια). Με το υπόλοιπο 1/3 κάθε κομματιού πλάθουμε 2 λεπτά κορδόνια, τα οποία κολλάμε σε κάθε κουλούρα φτιάχνοντας σταυρό. Στρώνουμε με λαδόκολλα δύο ευρύχωρα ταψιά και βάζουμε από ένα ψωμί στο καθένα, φροντίζοντας να μην ακουμπάνε στα τοιχώματα. Τα σκεπάζουμε χαλαρά με μεμβράνη και τα αφήνουμε ξανά σε ζεστό μέρος για περίπου 40 λεπτά ή μέχρι να διπλασιαστούν σε όγκο. Προθερμαίνουμε τον φούρνο στους 200°C. Βρέχουμε ελαφρά τα πασχαλόψωμα και τα πασπαλίζουμε με σουσάμι. Τα ψήνουμε (ένα ένα) για 20 λεπτά, χαμηλώνουμε τη θερμοκρασία στους 190°C και ψήνουμε για άλλα 25 λεπτά, μέχρι να ροδίσουν. Αφήνουμε να κρυώσουν λίγο και σε καθένα βάζουμε από ένα κόκκινο αυγό, σε μία από τις ορθές γωνίες που σχηματίζει ο σταυρός (πρώτα κάνουμε ένα βαθούλωμα στο σημείο με την ανάποδη ενός κουταλιού). 
Αλεύρι (ζύμες),Αυγά,Γιαούρτι,Πάσχα